KOMISIJOS ĮGYVENDINIMO REGLAMENTAS (ES) Nr. 651/2011

2011 m. liepos 5 d.

kuriuo patvirtinamos valstybių narių, bendradarbiaujant su Komisija pagal Europos Parlamento ir Tarybos direktyvos 2009/18/EB 10 straipsnį, sukurtos nuolatinio bendradarbiavimo sistemos darbo tvarkos taisyklės

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. balandžio 23 d. Europos Parlamento ir Tarybos direktyvą 2009/18/EB, nustatančią pagrindinius principus, taikomus avarijų jūrų transporto sektoriuje tyrimui, ir iš dalies keičiančią Tarybos direktyvą 1999/35/EB ir Europos Parlamento ir Tarybos direktyvą 2002/59/EB (1), ypač į jos 10 straipsnio 2 dalį,

kadangi:

savo vykdomojo direktoriaus 2010 m. gruodžio 20 d. raštu, skirtu Europos Komisijos tarnyboms, Europos jūrų saugumo agentūra sutiko suteikti nuolatinio bendradarbiavimo sistemos sekretoriatą ir padengti ne mažiau kaip vieno posėdžio per metus išlaidas;

PRIĖMĖ ŠĮ REGLAMENTĄ:

1 straipsnis

Direktyvos 2009/18/EB 10 straipsnio 2 dalyje nurodytos nuolatinio bendradarbiavimo sistemos darbo tvarkos taisyklės ir organizacinė tvarka nustatytos šio Reglamento priede.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

(1) OL L 131, 2009 5 28, p. 114.

PRIEDAS

Nuolatinio bendradarbiavimo sistema avarijoms jūrų transporto sektoriuje tirti

DIREKTYVOS 2009/18/EB 10 STRAIPSNIO 2 DALYJE NURODYTOS NUOLATINIO BENDRADARBIAVIMO SISTEMOS DARBO TVARKOS TAISYKLĖS IR ORGANIZACINĖ TVARKA

1 straipsnis

Tikslai

1. Nuolatinio bendradarbiavimo sistemos avarijoms jūrų transporto sektoriuje tirti (toliau – NBS), kurią glaudžiai bendradarbiaudamos su Komisija sukūrė valstybės narės, tikslas – užtikrinti veiklos platformą, kad valstybių narių tyrimo įstaigos galėtų bendradarbiauti, kaip numatyta direktyvos 2009/18/EB 10 straipsnyje.

2. Įgyvendinant pirmoje dalyje numatytą NBS tikslą Europos jūrų saugumo agentūrai taip pat suteikiamos priemonės Europos Parlamento ir Tarybos reglamento (EB) Nr. 1406/2002 (1) 2 straipsnio e punkte numatytam bendradarbiavimui palengvinti.

3. NBS nariai reguliariai rengia darbo programą, kurioje nustato su pirmiau nurodytais tikslais susijusius prioritetus ir rodiklius.

2 straipsnis

Dalyvavimas NBS

1. Kaip nustatyta Direktyvos 2009/18/EB 8 straipsnyje, kiekviena valstybė narė, turinti tyrimo įstaigą, turėtų tinkamai paskirti savo tyrimo įstaigos atstovą NBS nariu (toliau – nariai). Pagal NBS darbo programą ir posėdžio darbotvarkę nariai įgaliojami diskutuoti, tartis ir balsuoti dėl geriausios bendradarbiavimo tvarkos, kaip nustatyta direktyvos 10 straipsnyje. Balsavimo teisę turi tik nariai.

2. Būdama labai suinteresuota, Europos Komisija (toliau – Komisija) gali paskirti atstovus dalyvauti visuose posėdžiuose arba kitoje NBS veikloje.

3. Teisę skirti atstovus dalyvauti NBS veikloje stebėtojų teisėmis (toliau – stebėtojai) turi šios šalys:

— EEE šalys, tinkamai paskirdamos savo atitinkamų tyrimo įstaigų atstovus,

— valstybės narės, kurios turi tik nepriklausomus centrus, nurodytus Direktyvos 2009/18/EB 8 straipsnio 1 dalyje.

Jos gauna posėdžių dokumentus ir gali teikti pasiūlymus ir dalyvauti diskusijose.

4. Nariai ir stebėtojai gali NBS siūlyti bet kokius darbotvarkės klausimus, dokumentus ar pranešimus, kurie, jų manymu, turėtų būti apsvarstyti.

5. NBS sekretoriatą teikia Europos jūrų saugumo agentūra.

6. Valstybėms narėms, Europos Komisijai ir atitinkamoms EEE šalims atstovauja ne daugiau kaip po vieną asmenį ir jos praneša sekretoriatui apie paskirtus narius ir visus su tuo paskyrimu susijusius pakeitimus.

7. NBS pirmininkui sutikus, su nariais, Komisija ir stebėtojais gali dalyvauti papildomi asmenys. Prireikus prašymai dėl papildomo atstovavimo teikiami sekretoriatui ir sekretoriatas juos tvirtina.

3 straipsnis

Komisijos dalyvavimas

1. Komisija gali dalyvauti diskusijose, siūlyti darbotvarkės klausimus, dokumentus ir pranešimus, susijusius su NBS posėdžiais, ir dalyvauti kitoje NBS veikloje.

2. Prireikus Komisija gali kreiptis į NBS visais susijusiais jūrų saugumo klausimais.

3. Komisija gali prašyti NBS pateikti informaciją ir suteikti pagalbą su bendradarbiavimu tiriant avarijas susijusiais klausimais ir konsultuoti ją su bendradarbiavimu susijusiais įgyvendinimo ir taikymo klausimais, jei tai reikalinga siekiant Direktyvoje 2009/18/EB nustatytų tikslų.

4. Kaip numatyta šių darbo tvarkos taisyklių 8 straipsnyje, Komisija gauna visus NBS dokumentus ir susirašinėjimo rezultatų dokumentus.

4 straipsnis

Trečiųjų šalių dalyvavimas

1. Pirmininkas, derindamas savo veiksmus su sekretoriatu, gali kviesti trečiąsias šalis, pavyzdžiui, kitų valstybių ir organizacijų atstovus arba pavienius asmenis, dalyvauti NBS posėdžiuose, jeigu tai įmanoma ir tinkama.

2. Iš anksto susitarus su Europos jūrų saugumo agentūra ir atsižvelgiant į turimas lėšas, tokių trečiųjų šalių dalyvavimo išlaidas, vadovaudamasi Agentūros taisyklėmis, padengia Europos jūrų saugumo agentūra, arba tos šalys dalyvauja savo lėšomis. Prieš kiekvieną tokį dalyvavimą sekretoriatas atitinkamai trečiajai šaliai praneša dalyvavimo sąlygas.

5 straipsnis

Pirmininkas ir pirmininko pavaduotojas

1. Per posėdį dviem atskirais slaptais balsavimais nariai išsirenka pirmininką ir pirmininko pavaduotoją. Pirmininko ir pirmininko pavaduotojo kadencija yra dveji metai ir jie gali būti perrenkami ne daugiau kaip dar dviem kadencijoms iš eilės. Pirmininkas ir pirmininko pavaduotojas savo pareigas eina tol, kol nebus išrinkti jų pareigas perimantys asmenys.

2. Pirmininkas savo funkcijas vykdo atsižvelgdamas į 1 straipsnyje nustatytus tikslus. Per posėdžius pirmininkas vadovaujasi įprasta praktika. Pirmininkas pradeda ir baigia posėdžius, vykdo posėdžio darbotvarkę, suteikia žodį kalbėtojams, deda pastangas siekiant susitarimo ir apibendrina posėdžių diskusijas ir išvadas.

3. Pirmininko pavaduotojas automatiškai užima pirmininko vietą, kai šis negali eiti savo pareigų. Jeigu nėra nei pirmininko, nei pirmininko pavaduotojo ir jie posėdyje negali dalyvauti, posėdyje išrenkamas ad hoc pirmininkas.

6 straipsnis

Sekretoriatas

1. Sekretoriatas pirmininkui padeda:

— vykdyti jo funkcijas,

— organizuoti posėdžius ir kitą veiklą,

— išplatinti visus atitinkamus su posėdžiais susijusius ir susirašinėjimo dokumentus.

2. Sekretoriatas gali dalyvauti NBS diskusijose, teikti savo dokumentus, siūlyti darbotvarkės klausimus ir pranešimus NBS posėdžiuose ar vykdant kitą NBS veiklą.

7 straipsnis

Susitarimas dėl geriausios bendradarbiavimo tvarkos

1. NBS veikloje dėmesys pirmiausia bus skiriamas susitarimui dėl geriausios bendradarbiavimo tvarkos, kaip numatyta Direktyvos 2009/18/EB 10 straipsnio 3 dalyje. Dedamos pastangos, kad būtų pasiektas kuo platesnis sutarimas.

2. Pirmininkui nusprendus, kad pasiūlymas parengtas balsavimui, sekretoriatas jį pateikia sprendimui priimti.

3. Pirmininkas deda pastangas, kad susitarimas būtų pasiektas visais klausimais; priešingu atveju sprendimai priimami paprasta balsų dauguma.

4. Jeigu susitarimo pasiekti nepavyksta, skirtingos nuomonės besilaikantys nariai arba stebėtojai turi teisę likti prie savo nuomonės.

5. Pirmininko vardu sekretoriatas:

— užtikrina, kad NBS dalyviams būtų suteikiamos reikiamos žinios ir patarimai,

— palengvina NBS dalyvių pasiūlymų rengimą ir prireikus teikia savo pasiūlymus,

— palengvina bendrų techninio pobūdžio veiklos sprendimų rengimą ir vertinimą.

8 straipsnis

Posėdžiai ir pogrupiai

1. NBS posėdžius Europos jūrų saugumo agentūros patalpose bent kartą per metus sušaukia pirmininkas.

Jo iniciatyva arba raštu pateikus prašymą, kuriam pritaria ne mažiau kaip trečdalis narių, gali būti sušaukiami papildomi posėdžiai.

2. NBS dalyviai gali įsteigti pogrupius darbui, pageidautina susirašinėjant, specifiniais klausimais, kuriuos jie norėtų išnagrinėti NBS. Pogrupiai teikia ataskaitas NBS.

3. Jeigu dalyviai nesusitaria kitaip, NBS ir pogrupių posėdžiai vyksta Europos jūrų saugumo agentūros patalpose.

4. Europos jūrų saugumo agentūra pagal Agentūros taisykles padengia su 1 dalyje nurodytu metiniu posėdžiu susijusias narių valstybių ir stebėtojų valstybių išlaidas, patirtas tik vieno kiekvienos valstybės paskirto NBS posėdyje dalyvaujančio atstovo. Narių ir stebėtojų valstybės padengia kitų dalyvaujančių asmenų išlaidas.

5. Posėdžių, išskyrus šio straipsnio 1 dalyje nurodytą metinį posėdį, išlaidų finansavimui turi būti gautas išankstinis Europos jūrų saugumo agentūros sutikimas ir atsižvelgta į Europos jūrų saugumo agentūros turimus išteklius ar kitą finansavimą.

9 straipsnis

Posėdžio dokumentai

1. Kvietimą į posėdį ir jo preliminarią darbotvarkę nariams, Komisijai ir stebėtojams sekretoriatas išsiunčia ne vėliau kaip prieš 28 kalendorines dienas iki posėdžio.

2. Sekretoriatas parengia preliminarią darbotvarkę (už ją atsakingas pirmininkas).

3. Prieš išplatinant darbotvarkę, nariai, Komisija ir stebėtojai pirmininkui ir sekretoriatui priedėlyje pateikta forma teikia posėdžio dokumentus.

4. Ne vėliau kaip prieš 14 kalendorinių dienų iki posėdžio sekretoriatas nariams, Komisijai ir stebėtojams išplatina susijusius dokumentus ir darbotvarkę.

5. Pirmas posėdžio klausimas yra darbotvarkės patvirtinimas.

6. Skubiais ir (arba) išimtiniais atvejais pirmininkas gali nesilaikyti 3 ir 4 dalyse nustatytų terminų. Jeigu prašoma, kad posėdyje būtų aptartas papildomas klausimas, pirmininkas nusprendžia, ar įtraukti jį į darbotvarkę. Skubaus ir (arba) išimtinio klausimo pagrindžiamieji dokumentai gali būti pateikiami bet kada prieš arba per posėdį.

10 straipsnis

Dalyvių sąrašas

Kiekviename posėdyje sekretoriatas parengia dalyvių sąrašą, kuriame nurodomas kiekvieno dalyvio vardas ir pavardė ir vyriausybės institucija, organizacija arba įstaiga, kuriai jis priklauso.

11 straipsnis

Konfidencialumas

NBS dalyvių diskusijos yra konfidencialios.

12 straipsnis

Posėdžių protokolai ir jų santraukos

1. Sekretoriatas parengia protokolą (už jį atsakingas pirmininkas), kuriame pateikiami pagrindiniai posėdžio aspektai, ir pateikia nariams, Komisijai ir stebėtojams.

2. Po balsavimo kitokios nuomonės besilaikantys nariai ir (arba) stebėtojai turi teisę reikalauti, kad jų nuomonė būtų įtraukta į protokolą.

3. Per 30 dienų po posėdžio sekretoriatas išplatina protokolo projektą. Per 30 dienų nuo protokolo projekto gavimo nariai, Komisija ir stebėtojai gali teikti pastabas sekretoriatui. Protokolas oficialiai patvirtinamas per kitą posėdį.

4. Patvirtintas protokolas yra vienintelis oficialus posėdžio protokolas.

5. Prie protokolo taip pat gali būti pridedami visi pagrindžiamieji techninio pobūdžio dokumentai, dėl kurių susitarta per posėdį.

6. Sekretoriatas parengia ir viešai paskelbia posėdžio protokolo santrauką (už ją atsakingas pirmininkas). Šioje santraukoje apibendrinamos išvados kiekvienu darbotvarkės klausimu.

13 straipsnis

Susirašinėjimas

1. Oficialūs dalyvių raštai dėl NBS adresuojami pirmininkui ir sekretoriatui.

2. Oficialūs raštai dalyviams siunčiami jų tuo tikslu nurodytu adresu.

14 straipsnis

Kalba

NBS darbo kalba yra anglų kalba. Ja bus pateikiami pranešimai, vykdomos diskusijos ir pateikiama spausdintinė medžiaga. Vertimas gali būti nepateikiamas.

15 straipsnis

Interesų konfliktas

Atsiradus interesų konfliktui dėl NBS nagrinėjamo klausimo, kiekvienas NBS veikloje dalyvaujantis asmuo turi apie tai pranešti pirmininkui ir sekretoriatui.

(1) OL L 208, 2002 8 5, p. 64.